**AKCINĖ BENDROVĖ „VIA LIETUVA“**

**TECHNINĖ SPECIFIKACIJA**

**Techninėje specifikacijoje vartojamos sąvokos ir trumpiniai:**

* AB „Via Lietuva“ – Užsakovas;
* Ekspertizės paslaugas teikianti įmonė – Ekspertas;
* Numatomo ekspertuoti projekto rengėjas (fizinis arba juridinis asmuo) – Projektuotojas.

**Pirkimo objektas –** Techninių, techninių darbo, darbo projektų ekspertizės paslauga.

**Pirkimo tikslas –** nustatyti ar valstybinės reikšmės kelių (magistralinių, krašto, rajoninių), kitų kelio statinių rekonstravimo, kapitalinio remonto ar statybos projektų sprendiniai atitinka esminius statinių reikalavimus, kitus statybos teisės aktų nustatytus reikalavimus, privalomųjų statinio projekto rengimo dokumentų reikalavimus; patikrinti projekto sprendinių sąryšį ir suderinamumą.

Ekspertas turi atlikti Užsakovo nurodytų projektų ekspertizę, vadovaudamasis statybos techninio reglamento STR 1.04.04:2017 „Statinio projektas, projekto ekspertizė“, kitų statybos teisės aktų nustatytais reikalavimais, įskaitant, bet neapsiribojant, nurodytus Užsakovo interneto svetainėje adresu https://vialietuva.lt/normatyviniai-dokumentai.

**Paslaugos pobūdis ir kiekis** – atlikti valstybinės reikšmės kelių (magistralinių, krašto, rajoninių), kitų kelio statinių, kitų kelio elementų ir kelių sklype esančių inžinerinių statinių techninių, techninių darbo, darbo projektų bendrąsias ir dalines ekspertizes.

Paslaugų kiekis priklauso nuo parengtų projektų kiekio, gauto finansavimo iš Europos Sąjungos fondų, Lietuvos Respublikos biudžeto lėšų.

|  |  |  |  |
| --- | --- | --- | --- |
| **Pirkimo dalis** | **Paslaugos aprašymas** | **Terminas** | **Maksimali ekspertizės sutarties suma, Eur su PVM** |
| 1 | Magistralinio, krašto, rajoninio kelio rekonstravimo ir statybos **SMD nuo 1000 tūkst. iki 3000 tūkst. Eur su PVM** projekto ekspertizė | Ne ilgiau kaip 5 d.d. | 200.000,00 |
| 2 | Magistralinio kelio kapitalinio remonto **SMD nuo 1000 tūkst. iki 3000 tūkst. Eur su PVM** projekto ekspertizė | Ne ilgiau kaip 5 d.d. | 100.000,00 |
| 3 | **Statinio statybos** (tiltų, viadukų, estakadų ir kt.) projekto ekspertizė | Ne ilgiau kaip 7 d.d. | 50.000,00 |
| 4 | Specialioji projekto ekspertizė | Ne ilgiau kaip 5 d.d. | 100.000,00 |

**Paslaugos atlikimo procedūra**:

* Užsakovas el. paštu ir (ar) raštu pateikia Ekspertui užsakymą, kuriame nurodomas ekspertizės sutarties numeris ir data, ekspertizės atlikimui siunčiamo projekto (ar projekto dalies) pavadinimas, Projektuotojas ir (ar) kita aktuali informacija;
* Užsakovas (arba Projektuotojas) pateikia Ekspertui projektą (sekanti darbo diena po projekto pateikimo laikoma ekspertizės paslaugos atlikimo pradžia);
* Ekspertas, atlikęs projekto ekspertizės paslaugą, pateikia el. paštu tarpinį ir (ar) galutinį ekspertizės aktą **(pasirašytą elektroniniu parašu)** Užsakovui ir Projektuotojui (fiksuojama ekspertizės atlikimo pabaiga). Ekspertizės aktas **(pasirašytas elektroniniu parašu)** el. paštu turi būti pateiktas ne vėliau kaip per 1 (vieną) darbo diena po ekspertizės atlikimo termino pabaigos;
* Ekspertas, pagal pasirašytoje sutartyje nurodytą įkainį, apskaičiuoja ekspertizės atlikimo kainą ir pateikia PVM sąskaitą faktūrą Užsakovui, naudojantis Sąskaitų informacinės sistemos SABIS priemonėmis. Prie elektroniniu būdu pateiktos PVM sąskaitos faktūros turi būti pateikta elektroniniu parašu pasirašyta pažyma apie suteiktas paslaugas, kurioje matytųsi kaip ekspertizės kaina yra apskaičiuota. Principinė minėtos pažymos forma turi būti suderinta su Užsakovu.

**Pastaba:**

Ekspertas įsipareigoja pateikti popierinę tarpinio ir (ar) galutinio ekspertizės akto ir (ar) pažymos apie suteiktas paslaugas kopiją tik jei Užsakovas nurodys tai padaryti.

*Tuoj atveju jei buvo gautas tarpinis (ekspertizės pastabų) aktas*:

* Projektuotojas pateikia Ekspertui pataisytą projektą;
* Ekspertas patikrina projektą pagal pateiktas pastabas ne vėliau kaip per 5 d.d. nuo projekto pateikimo dienos ir Užsakovui bei Projektuotojui pateikia galutinį ekspertizės aktą (pasirašytą elektroniniu parašu).

**Dėl statybos ir montavimo darbų kainos:**

* Ekspertizės paslaugos kaina apskaičiuojama pagal pirmajame ekspertizės akte nurodytą statybos ir montavimo darbų (toliau ir prieš tai – SMD) kainą su PVM, t.y. jei pirmasis ekspertizės aktas yra tarpinis ekspertizės aktas su pastabomis, šiame akte turi būti nurodyta SMD kaina su PVM ir pagal ją apskaičiuojama ekspertizės paslaugos kaina;
* Jei projekto SMD kaina su PVM yra pateikta dviem kelio dangos konstrukcijos variantams, ekspertizės kaina apskaičiuojama pagal didesnę SMD kainą su PVM;
* Jei rangos darbų metu turi būti atlikta darbo projekto ir (ar) naujos projekto laidos ir (ar) naujos projekto dalies laidos ekspertizė, SMD kaina su PVM apskaičiuojama pagal rangos darbus vykdančio rangovo pateiktas faktines darbų vertes. Šiuo atveju SMD su PVM kainą nurodo Užsakovas, teikdamas užsakymą ekspertizės atlikimui.

*Paslaugos kainos apskaičiavimo pavyzdys:*

|  |  |
| --- | --- |
|  | Įkainis, proc |
| Magistralinio, krašto, rajoninio kelio rekonstravimo ir statybos **SMD iki 1000 tūkst. Eur su PVM** projektų ekspertizė | **0,20** |

Užsakovas Ekspertui pateikė magistralinio kelio A1 Vilnius–Kaunas–Klaipėda ruožo nuo 14 iki 15 km rekonstravimo techninį darbo projektą, kurio SMD – 900.000 Eur su PVM.

Ekspertizės kainos apskaičiavimas:

900.000 x 0,20 proc. = **1800 Eur su PVM**